SL Uradni list Evropske unije C 353/23

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2012/C 353/10

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„DÜSSELDORFER SENF“

ES št.: DE-PGI-0005-0916-04.01.2012

ZGO ( X ) ZOP ( )

1. Ime:

„Düsseldorfer Senf“

2. Država članica ali tretja država:

Nemčija

3. Opis kmetijskega proizvoda ali živila:

3.1 Vrsta proizvoda:

Skupina 2.6 Gorčična pasta

3.2 Opis proizvoda, za katerega se uporablja ime iz 1. točke:

„Düsseldorfer Senf“ je za zaužitje pripravljena pasta, namenjena začinjanju hrane. Ima fino, gosto konsistenco in svetlo rumeno barvo. Posebna značilnost proizvoda „Düsseldorfer Senf“ je oster pekoč okus, ki ga lahko občuti vsak, ki gorčico poskusi. Pri proizvodnji gorčice „Düsseldorfer Senf“ se uporabljajo le naravne sestavine. Gorčici „Düsseldorfer Senf“ niso dodani nobeni konzervansi, začimbe ali arome.

Rok trajanja proizvoda „Düsseldorfer Senf“ je samo deset mesecev. Le tako se lahko ohranijo organoleptične značilnosti proizvoda.

Končni proizvod „Düsseldorfer Senf“ mora imeti naslednje vrednosti:

— vsebnost suhe snovi: vsaj 22 %,

— vsebnost maščob v gorčici: vsaj 8 %,

— vrednost pH < 4,3,

— vsebnost soli v končnem proizvodu < 6 mas. %.

3.3 Surovine (samo za predelane proizvode):

Za proizvodnjo gorčice „Düsseldorfer Senf“ se uporabljajo rjava gorčična semena, nefiltriran alkoholni kis, posebna, z apnencem in minerali bogata düsseldorfska voda ter sol.

Da se zagotovijo visoka kakovost in svežina proizvoda „Düsseldorfer Senf“, njegova povezanost z regijo, organoleptične značilnosti in sloves, se pri njegovi proizvodnji uporablja le düsseldorfska voda, ki izhaja z opredeljenega geografskega območja.

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Vse faze v okviru proizvodnje gorčice „Düsseldorfer Senf“, tj. pranje, presejanje in naravno sušenje gorčičnih semen, mešanje sestavin v postopku maceracije, mletje, odstranjevanje lupin in morebitnega zraka ter zorenje, je treba izvajati na opredeljenem geografskem območju. Tako se zagotovijo značilen močno pekoč okus proizvoda in s tem njegove organoleptične značilnosti, kakovost, regionalno poreklo, sledljivost in nadzor v celotnem proizvodnem postopku.

3.6 Posebna pravila za rezanje, ribanje, pakiranje itn.:

Postopek pakiranja proizvoda, vključno s polnjenjem, pakiranjem in označevanjem embalaže, je treba izvajati na opredeljenem geografskem območju. To je nujno, saj je gorčica pokvarljiv proizvod, ki se lahko med predelavo hitro pokvari, zato se temperatura med zorenjem pozorno spremlja. Način uravnavanja temperature in obdobje skladiščenja bistveno vplivata na organoleptične značilnosti končnega proizvoda. Izkušnje, ki so potrebne za določitev najbolj primernega časa za polnjenje proizvoda, da se zagotovi enako visoka kakovost vseh proizvodov, ima le specializirano osebje v proizvodnji (notranji strokovnjaki za gorčico). To fazo proizvodnega postopka, ki je ključna za kakovost proizvoda, je zato treba izvajati na opredeljenem geografskem območju pod nadzorom proizvajalcev.

Tako se zagotovijo značilen močno pekoč okus proizvoda „Düsseldorfer Senf“ ter s tem njegove organoleptične značilnosti, kakovost, regionalno poreklo, sledljivost in nadzor v celotnem proizvodnem postopku.

3.7 Posebna pravila za označevanje:

Naslednja pravila za označevanje potrošnikom in inšpektorjem, ki spremljajo proizvodni postopek in preprečujejo zlorabe, jamčijo poreklo in pristnost proizvoda „Düsseldorfer Senf“, s čimer se zagotovi, da so izpolnjene zahteve specifikacije proizvoda „Düsseldorfer Senf“. Z njimi je zagotovljeno enotno označevanje ter s tem poreklo in sledljivost proizvoda „Düsseldorfer Senf“.

Proizvod „Düsseldorfer Senf“ mora biti na vseh prodajnih mestih označen kot:

— „Düsseldorfer Senf“,

— „Düsseldorfer Senf Scharf“,

— „Düsseldorfer Senf Extra Scharf“,

— „Düsseldorfer Senf Stark“ in/ali

— „Düsseldorfer Senf Extra Scharf“.

Člani Združenja za varstvo düsseldorfske gorčice (Schutzgemeinschaft Düsseldorfer Senf) lahko uporabljajo besedne/slikovne oznake Združenja, ki so izpisane v navadnem slogu pisave Arial in vključujejo besedno zvezo „Senfspezialität aus Düsseldorf“, v naslednjih različicah:

— v barvni različici so sidro, obroba leva in obroba logotipa v barvi CMYK 12C 27M 56Y 0K (zlata), v posebni zlati barvi in/ali zlati barvi, naneseni z vročim tiskom s folijo, in/ali

— sidro, lev in obroba logotipa v barvi CMYK 12C 27M 56Y 0K (zlata), v posebni zlati barvi in/ali zlati barvi, naneseni z vročim tiskom s folijo, in/ali

— v črno-beli različici so sidro, obroba leva in obroba logotipa v barvi CMYK 0C 0M 0Y 100K (črna) in/ali

— sidro, lev in obroba logotipa v barvi CMYK 0C 0M 0Y 100K (črna).

Barva ozadja znotraj logotipa je lahko različna. Velikost logotipa je odvisna od njegove uporabe. Ta pravila za označevanje se uporabljajo tudi za proizvode, pri katerih je gorčica „Düsseldorfer Senf“ edina sestavina iz zadevne kategorije proizvodov, ki se uporabljajo z drugimi živili in proizvodi.

4. Kratka opredelitev geografskega območja:

Geografsko območje zajema mesto Düsseldorf, tj. glavno mesto ene od zveznih dežel. Imenuje se „Düsseldorf“.

5. Povezanost z geografskim območjem:

5.1 Posebnosti geografskega območja:

Proizvod „Düsseldorfer Senf“ izhaja z opredeljenega geografskega območja. Za to geografsko območje je značilna dolga tradicija proizvajanja düsseldorfske gorčice. Proizvodni postopek, ki se že dolgo uporablja na zadevnem geografskem območju, se od tradicionalnega postopka, ki se uporablja v drugih predelih Nemčije, razlikuje po tem, da se lupine odstranijo.

Poseben postopek črpanja vode, ki se uporablja v Düsseldorfu, ki leži ob Renu, je drugačen od postopka črpanja, ki ga je treba uporabiti na območjih, ki so bolj oddaljena od večjih rek. Vodni vrelci v düsseldorfskih napravah za prečiščevanje pitne vode, ki se nahajajo ob bregovih Rena, zagotavljajo naravno vodo, ki izvira večinoma iz obrežnega filtrata, vsebuje pa tudi podtalnico. Obrežni filtrat prehaja v tla v središču rečne struge. Počasi pronica skozi plasti peska in gramoza, ki so na nekaterih delih debele 30 m, in nato odteka do vrelcev v bližini rečnega brega. Voda tako potuje nekaj tednov in se medtem večkrat naravno očisti: gramoz in pesek delujeta kot mehanski filter, ki prečisti kalno vodo in zajame onesnaževala. Vodo čistijo tudi drobni organizmi, ki živijo v tleh. Geografsko območje se od sosednjih območij zelo razlikuje tudi zaradi sestavin, ki dajejo proizvodu poseben okus, zlasti zaradi mineralov v düsseldorfski vodi z visoko vsebnostjo apnenca.

5.2 Posebnosti proizvoda:

Za razliko od tradicionalno proizvedenih nemških gorčic proizvod „Düsseldorfer Senf“ običajno ne vsebuje delcev lupin. Predelajo se samo jedrca. Zahvaljujoč temu postopku proizvodnje ima proizvod močno pekoč okus, kar je posebna značilnost proizvoda „Düsseldorfer Senf“, ki jo občuti vsak, ki to gorčico poskusi.

Proizvod „Düsseldorfer Senf“ prav zaradi teh organoleptičnih značilnosti po svetu velja za regionalno specialiteto. Njegov sloves je še ena od posebnosti gorčice, ki izvira iz njenega edinstvenega okusa in kakovosti.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO):

Zgodovinsko ozadje/zgodovina

„Düsseldorfer Senf“ je specialiteta z zelo dolgo zgodovinsko in regionalno tradicijo, ki izvira iz Düsseldorfa. To potrjuje tudi zgodovina proizvodnje gorčice v Düsseldorfu. Prvi nemški obrat za proizvodnjo gorčice je bil ustanovljen v Düsseldorfu leta 1726. Leta 1896 je bilo v Düsseldorfu osem obratov za proizvodnjo gorčice. O proizvodnji gorčice v Düsseldorfu se je v trgovinskih poročilih, popotniški literaturi in člankih o mestu pisalo že leta 1826. Nato se je leta 1920 v Düsseldorfu začelo novo obdobje proizvodnje gorčice. Poslovnež Otto Frenzel iz regije Lorena je konec leta 1920 ustanovil obrat za proizvodnjo gorčice v Düsseldorfu. V tem obratu je proizvajal zelo pekočo gorčico, ki je bila prva gorčica svetle barve, pri čemer jo je poimenoval „Löwensenf“ in pri njenem trženju uporabil logotip levje glave, ki je tudi del mestnega grba. Takšne svetle gorčice v Nemčiji prej niso poznali. Vendar je proizvod „Düsseldorfer Senf“ kmalu postal znan zaradi svojega intenzivnega in značilnega okusa. Frenzlov uspeh je temeljil na zahtevah glede čistosti proizvoda „Düsseldorfer Senf“, v skladu s katerimi so se lahko uporabljale le najboljše sestavine, natančno je bilo treba upoštevati mojstrsko pripravo in niso se smeli uporabljati tuji aditivi.

Obrati za proizvodnjo düsseldorfske gorčice so začeli leta 1930 proizvajati srednje pekočo gorčico „Düsseldorfer Tafelsenf“. Potrošniki v Nemčiji in tujini so to blažjo, srednje pikantno düsseldorfsko gorčico rumenkasto zelene barve, ki je bila rahlo lesketajoča, zelo hitro vzljubili.

Leta 1938 je proizvodni sektor düsseldorfske gorčice začel proizvode „Düsseldorfer Senf“ izvažati v druge evropske države, ZDA, Kanado, Južno Ameriko, Afriko, na Japonsko in v Avstralijo.

Naravna povezava/okoljski pogoji

Za proizvod „Düsseldorfer Senf“ je značilna naravna povezanost med geografskim območjem in njegovimi organoleptičnimi značilnostmi. Düsseldorfska voda, ki se uporablja kot glavna sestavina proizvoda „Düsseldorfer Senf“, se črpa iz Rena. Voda pronica skozi rečne bregove s plastmi peska in gramoza, ki so ponekod debele tudi 30 m, zato vsebuje veliko apnenca in s tem tudi mineralov. Visoka vsebnost apnenca in mineralov v düsseldorfski vodi prav tako prispeva k značilnemu okusu proizvoda „Düsseldorfer Senf“. Na okus proizvoda „Düsseldorfer Senf“ vpliva tudi nefiltriran alkoholni kis.

Sedanja povezava/sloves

Proizvod „Düsseldorfer Senf“ ima še danes sloves regionalne specialitete, ki jo potrošniki iz lokalne regije in drugih regij zelo dobro poznajo. Odzivi potrošnikov potrjujejo sloves proizvoda. Proizvod „Düsseldorfer Senf“ ima pri potrošnikih priznano mesto na trgu.

Njegov sloves temelji zlasti na dolgi zgodovini proizvodnje gorčice „Düsseldorfer Senf“ v Düsseldorfu in njenih organoleptičnih značilnostih. Düsseldorf se zaradi dolge in dobro znane zgodovine proizvodnje gorčice pogosto opisuje kot mesto gorčice.

Düsseldorfska gorčica je tako cenjena, da ji je posvečen eden od muzejev v mestu. Sloves, ki ga proizvod uživa od preteklosti vse do danes, dokazujejo številne fotografije proizvodnje gorčice v mestu ter različne knjige in objave v medijih.

„Düsseldorfer Senf“ je del düsseldorfske zgodovine in tradicionalne kuhinje. Tradicionalno jed „Düsseldorfer Senfrostbraten“, tj. bržolo, premazano z düsseldorfsko gorčico in popečeno na žaru, ponujajo na jedilniku na primer pivnice v starem delu mesta (Düsseldorfer Altstadt). Del düsseldorfske kuhinje je tudi porenjski sendvič, tj. žemljica „Röggelchen“ z rezino sira in düsseldorfsko gorčico.

Gospodarska povezava/pomen

„Düsseldorfer Senf“ je za gospodarstvo Düsseldorfa še vedno zelo pomemben. Da je priljubljenost proizvoda „Düsseldorfer Senf“ velika, jasno izražajo podatki o odlični prodaji v maloprodajnih trgovinah s hrano, mesnicah in restavracijah na zadevnem geografskem območju, v Nemčiji in drugih regijah po svetu. Ocenjuje se, da se na geografskem območju Düsseldorfa vsako leto proizvede približno 3 760 ton gorčice „Düsseldorfer Senf“.

Povezava s proizvodnjo/organoleptična kakovost

Regionalni proizvajalci v Düsseldorfu že skoraj 90 let proizvajajo gorčico „Düsseldorfer Senf“ po proizvodnem postopku, ki so ga iznašli v tem mestu. Geografsko pogojene organoleptične značilnosti proizvoda „Düsseldorfer Senf“ se zagotavljajo s strokovnim znanjem in izkušnjami, ki jih proizvajalci prenašajo iz generacije v generacijo.

Sklic na objavo specifikacije:

(člen 5(7) Uredbe (ES) št. 510/2006)

Markenblatt, 27. zvezek z dne 8. julija 2011, del 7c, str. 13525

http://register.dpma.de/DPMAregister/geo/detail.pdfdownload/28500

(1) UL L 93, 31.3.2006, str. 12.